Só lyk misdaadsyfers in die Noord-Kaap | Netwerk24
Deur Alet Van Der Walt 31 Julie 2020 14:45
Die Noord-Kaap, wat die week deur die wrede moorde op die Brand-gesin geruk is, is steeds volgens die jongste misdaadstatistiek een van die provinsies waar misdaad baie min toegeneem of selfs gedaal het.
Misdaad het wel in die hoofstad, Kimberley, gestyg en 15 moorde, vergeleke met tien, is by die Kimberley-polisiekantoor aangemeld.
Aanranding het ook hier van 566 tot 677 (’n toename van 19,6%) gestyg. Voertuigkapings het in die stad verdubbel van drie tot ses.
Ander misdade wat in die hoofstad gestyg het, is voertuigdiefstal van 37 tot 40, (8%-toename), veediefstal van 12 tot 17 voorvalle (41%) en winkeldiefstal met 14% van 315 voorvalle tot 361.
Dié neiging is oor die provinsie heen aangemeld met ’n styging in die provinsie van 15% in winkeldiefstal teenoor die vorige boekjaar, ’n toename van 1 344 tot 1 546 voorvalle.
Moord het van 322 tot 326 toegeneem, ’n toename van 1,2%, poging tot moord het gedaal van 532 na 468, ’n afname van 12%, terwyl ernstige aanranding van 7 790 tot 5 947 afgeneem het. Dit is ’n afname van 2,5%.
Die provinsie se verkragtingsyfer is bykans onveranderd op 1 125 teenoor verlede jaar se 1 121 verkragtings.
Van die ander gevreesde misdade soos voertuigkapings, huisrooftogte en rooftogte by ondernemings het alles baie gedaal.
Huisrooftogte van 157 na 132 gedaal, ’n afname van 15,9%. Motorkapings het van 39 tot 34 (-12%) afgeneem en rooftogte by nie-residensiële eiendom van 332 na 198, ’n daling van 40,4%.
Inbrake by sakeondernemings (-15%), huise (-1,8%), diefstal uit voertuie (-3.7%), motordiefstal (-0,5%) en veediefstal (-4%) het gedaal.
In Upington het diefstal uit motorvoertuie die afgelope boekjaar skerp toegeneem van 96 voorvalle tot 167, ’n styging van 74%.
Meer oor: Noord-Kaap | Toegeneem | Min | Misdaadstatistiek